Talous- ja sosiaalikomitean lausunto aiheesta "Ehdotus: Euroopan parlamentin ja neuvoston päätös yhteensovitetusta valtuutusmenettelystä satelliittivälitteisten henkilökohtaisten viestintäpalvelujen alalla yhteisössä tehdyn päätöksen N:o 710/97/EY voimassaoloajan pidentämisestä"



Virallinen lehti nro C 140 , 18/05/2000 s. 0042 - 0043



Talous- ja sosiaalikomitean lausunto aiheesta "Ehdotus: Euroopan parlamentin ja neuvoston päätös yhteensovitetusta valtuutusmenettelystä satelliittivälitteisten henkilökohtaisten viestintäpalvelujen alalla yhteisössä tehdyn päätöksen N:o 710/97/EY voimassaoloajan pidentämisestä" (2000/C 140/11) Neuvosto päätti 20. maaliskuuta 2000 Euroopan yhteisön perustamissopimuksen 262 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastasi "liikenne, energia, perusrakenteet, tietoyhteiskunta" -jaosto. Esittelijä oli Giannino Bernabei. Työjärjestyksen 20 ja 50 artiklan nojalla talous- ja sosiaalikomitea nimesi komitean jäsenen Giannino Bernabein yleisesittelijäksi. Talous- ja sosiaalikomitea hyväksyi 371. täysistunnossaan 30. maaliskuuta 2000 yksimielisesti seuraavan lausunnon. 1. Johdanto 1.1. Satelliittivälitteisiä henkilökohtaisia viestintäpalveluja (Satellite Personal Communications Services, SPCS) käytetään maahan sijoitettujen kiinteiden ja langattomien järjestelmien kanssa sekä vaihtoehtoisesti että niihin yhdistettynä. Erityisesti alueilla, joilla kiinteät perusrakenteet ovat heikosti kehittyneet, satelliittivälitteiset viestintäpalvelut tarjoavat kaikille mahdollisuuden lähettää ja vastaanottaa viestejä. 1.2. Satelliittivälitteisten henkilökohtaisten viestintäpalvelujen käyttöönotto on siis merkittävä askel luotaessa verkkoja, jotka mahdollistavat äänen, tietojen ja kuvien yhteenliittämisen ja liikkumisen maailmanlaajuisesti. 1.3. Huolimatta edellä mainituista mahdollisuuksista ja alan teollisuuden huomattavista toimista markkinoiden kasvu ei ole vielä vastannut odotuksia, mikä saattaa johtua kehittämissäädöksistä ja byrokratian hitaudesta. 1.4. Radiotaajuuksien käyttö on tällä hetkellä niin yksittäisten jäsenvaltioiden kuin Euroopan unionin ja yleisesti koko maailman huomion keskipisteenä. Komissio on julkaissut tiedonannon radiotaajuuspolitiikkaa käsittelevää vihreää kirjaa koskeneen julkisen kuulemisen tuloksista(1). Huolimatta tekniikan ja teknologian merkittävästä edistyksestä, joka on suuresti parantanut käytettävissä olevien taajuuksien hyödyntämistä, markkinoiden eri alojen langattomaan viestintään kohdistuvan kasvavan kysynnän vuoksi taajuudet ovat itse asiassa käyneet hyvin rajalliseksi resurssiksi. Näin ollen radiotaajuuksia koskevilla päätöksillä on sekä teknistä että poliittista, sosiaalista ja taloudellista merkitystä. 1.5. Euroopan unionissa haluttiin luoda päätöksellä N:o 710/97/EY sääntelykehys, jonka avulla voitaisiin ottaa koordinoidusti käyttöön sellaiset satelliittivälitteiset henkilökohtaiset viestintäpalvelut, jotka mahdollistavat SPCS-palvelujen hyödyntämisen suoraan käyttäjien päätelaitteilla. 1.6. Edellä mainitun päätöksen takia käyttöön otetut toimet koskivat sekä taajuuksien yhdenmukaista käyttöä että toimilupaehtojen yhdenmukaistamista ja päätelaitteiden vapaata liikkumista. Päätöksessä kaavailtiin myös koko Euroopan kattavaa keskitettyä toimilupamenettelyä. 2. Komission ehdotus 2.1. Huolimatta komission vuonna 1997 tekemästä aloitteesta sekä Euroopan radio-, tele- ja postihallintojen yhteistyökonferenssin (CEPT) hyväksymistä lukuisista asiaa koskevista päätöksistä ja suosituksista kaikkia päätöksen 710/97/EY toimia ei ole vielä toteutettu. Tämän vuoksi toimilupaehdot ja -menettelyt vaihtelevat huomattavasti jäsenvaltioittain. Satelliittivälitteisiä henkilökohtaisia viestintäpalveluja varten kaavailtua keskitettyä toimilupamenettelyä ei myöskään ole vielä toteutettu. 2.2. Kun ajatellaan kolmannen sukupolven maahan sijoitettujen langattomien järjestelmien teknologista kehitystä sekä asianmukaista taajuuksien uudelleenorganisoinnin tarvetta, on radiotaajuuksien käyttöä seurattava yhä tarkemmin. Tässä yhteydessä on muistettava, että piakkoin on tarjolla muitakin satelliittivälitteisiä palveluja, joita koskee sama sääntelykehys, vaikka ne toimivatkin muilla taajuuksilla. 2.3. Edellä mainitun huomioon ottaen komissio ehdottaa päätöksellä N:o 710/97/EY - jonka voimassaoloaika päättyy toukokuussa 2000 - käyttöön otetun sääntelykehyksen voimassaolon jatkamista edelleen kolmella ja puolella vuodella eli joulukuun 31. päivään 2003 asti. 3. Päätelmät 3.1. Komitea on käsillä olevaa lausuntoa laatiessaan ottanut asianmukaisesti huomioon aiemmissa lausunnoissaan jo esittämänsä huomiot ja suositukset. Komitea viittaa tässä yhteydessä erityisesti 11. joulukuuta 1997 yksimielisesti hyväksymäänsä lausuntoon matkaviestinnästä ja langattoman viestinnän järjestelmistä (UMTS)(2) sekä 28. huhtikuuta antamaansa lausuntoon aiheesta "Vihreä kirja radiotaajuuspolitiikasta - Radiotaajuudet Euroopan yhteisön televiestintä-, yleisradiotoiminta-, liikenne- ja t& t-politiikassa"(3). 3.2. Komitea on tyytyväinen perusteisiin, joiden pohjalta komissio ehdottaa satelliittivälitteisiä henkilökohtaisia viestintäpalveluja koskevan päätöksen voimassaolon jatkamista. Komitea katsoo, että päätöksen voimassaolon pidentäminen vastaa sekä sääntelyllisiä että markkinoiden tarpeita. 3.3. Komitea toivoo komission, Euroopan parlamentin ja neuvoston kuitenkin kiinnittävän huomiota siihen, että "vuoden 1999 viestintäalan uudelleentarkastelun" mukaisen televiestinnän sääntelykehyksen harmonisoinnin ohella on tärkeää, että käyttäjille ennen kaikkea tarjotaan yhä laajempia taajuuskapasiteettejä kohtuuhintaan yhdistämällä soveltuvasti maahan sijoitetut kiinteät ja langattomat järjestelmät, satelliittivälitteiset järjestelmät sekä kaapelitelevisioverkot. Samalla on taattava palvelut eriytettyjä tilaajayhteyksiä (Unbundled Local Loop) varten käyttäjän paikallisverkkoon. 3.4. Komission ehdotus näyttää vastaavan Euroopan unionin tarvetta liittyä täysin tietoyhteiskuntaan ja omaksua uusi on-line-kaupankäyntitapa sekä hyödyntää kaikkia perusrakenteita ja tarvittavia viestintäteknologioita Internet-markkinoiden toteuttamiseksi. Bryssel 30. maaliskuuta 2000. Talous- ja sosiaalikomitean puheenjohtaja Beatrice Rangoni Machiavelli (1) KOM(1999) 538, 10.11.1999. (2) EYVL C 333, 30.10.1998, s. 56. (3) EYVL C 169, 16.6.1999, s. 3.